Suja, Miroslav, poslanec NR SR (2021-12-08):
Ďakujem za slovo, pán podpredseda a ďakujem aj za to, že ste ukľudnil túto debatu, ja si myslím, že to bol najvyšší čas. Verím, že si z vás zoberú príklad aj ostatní predsedajúci. Ach, ide hovoriť, aby si ukľudnili ľudí. Viete, počúvať, vážení kolegovia, počúvať tu z úst ministra financií hovoriť iným, že sú blázni, by bolo na smiech, keby sa o tom hovorilo vo Wagnerovom ústave, ale táto naša paródia na ministra financií to hovorí v pléne Národnej rady, v pléne Národnej rady! A to je, vážení kolegovia, kolegyne, na plač, takéto vystupovanie, ako ste sami mohli byť svedkom pred prerušením tejto schôdze. Viete, vážený kolega, kolegovia, pán minister Matovič, vy tu idete obhajovať znovu celoplošné testovanie. V preplnených autobusoch, ktoré tak vy rád spomínate, išli sa ľudia z rôznych obcí testovať. Medzi týmito ľuďmi bolo kopu ľudí, ktorí boli pozitívni. Tak tváriť sa, že sa nikto pri tejto vašej celoslovenskej akcii nenakazil, je klamstvo, ktoré tu dneska zaznelo z vašich úst. Koľko ľudí zomrelo touto vašou atómovou zbraňou, ktorá mala zachrániť Slovensko? Koľko ľudí zomrelo na základe týchto vašich opatrení? Koľko životov bolo zničených, koľko rodín bolo postihnutých týmito nezmyselnými opatreniami Igora Matoviča? Koľko malých firiem a živnostníkov tento človek, ktorý tu mal stáť vedľa mňa alebo sedieť vedľa mňa, zničil? To sú osudy tisícov ľudí, desaťtisícov. Keby celoplošné testovanie bolo také dobré, ako vy pročkovci tvrdíte, prečo touto cestou nešli aj ostatné krajiny? Skúste mi teraz povedať, keď to bolo také dokonalé, tak to obhajujete a zachránili ste podľa vás toľko životov, prečo si túto cestu nevybrali ostatné krajiny? Keď vy hovoríte, že táto vaša atómová zbraň bola najlepšia. Viete prečo? Lebo nechceli byť najhorší na svete. Lebo nechceli byť najhorší na svete. Viete, ako to fungovalo na covid? Nijako. Nijako a boli sme na smiech všetkým okolitým štátom. Však nám ukázali ten príklad, ako sa to nemá robiť, že nebudú si brať príklad zo Slovenska. Viete, ten človek, ktorý tu mal sedieť vedľa mňa, ktorý to len kvôli tomu, že vy všetci mu to tolerujete a držíte mu stránku, vy ste spoluzodpovední za to všetko, čo on nastváral, hovorí, že opozícia by mala chodiť po kanáloch. No my na rozdiel od vás, pán Igor Matovič, minister financií, nepotrebujeme ochranku, my nepotrebujeme pancierové autá, nepotrebujeme sa skrývať a spávať kade-kde. My normálne môžme ísť vonku medzi ľudí a vyspať sa doma. Na rozdiel od vás. Vy sa nemôžte sám na ulici ani ukázať. Viete, minister Matovič tu vyčítal nejaké kontajnery a že zaplatíme milión denne alebo koľko pokuty a podobne. Viete, neviem, možno sa dá s tým súhlasiť, možno nie. Ale, pán Igor Matovič, minister financií, za vašej vlády tieto kontajnery plníme špičkovým drevom a vyvážame ho do Číny. A zabíjame našich spracovateľov dreva. Zabíjame ľudí a zamestnancov, ktorí robia v týchto firmách, ničíme životy ľudí na vidieku. To je za vašej vlády, to sa deje aj v tejto chvíli. To sa deje včera a bude sa to diať zajtra. Tieto kontajnery, ktoré tu vy spomínate, naše dedičstvo našich otcov a praotcov, plníme kvalitným dubovým drevom, kvalitným smrekovým drevom a vyvážame ho do Číny. A táto vláda, ktorá má dosah na Lesy Slovenskej republiky, neurobila s tým absolútne nič. A vy máte tú drzosť vystúpiť tu, teraz použijem vaše slová: Máte vy boha pri sebe?! Nemáte, pán Igor Matovič. Vy ani neviete, čo je to boh. Zatiaľ ste prišli so šiestimi geniálnymi nápadmi, šesť geniálnych nápadov! Fond vzájomnej pomoci, do ktorého už neprispieva nikto z vás, nikto z vás! Sa pýtam, koľko ste z tých zdravotníkom z tohto fondu pomohli, koľkým zdravotníkom ste z tohto fondu obnovy pomohli? Alebo vzájomnej pomoci? Celoplošné antigénové testovanie, čo ste tu trieskali ľuďom, vy klamári? Dvakrát si dáte vyšpárať nos a máte pokoj. Aký majú tí ľudia pokoj? Povedzte mi, aký majú pokoj? Vidíte ten výsledok sami. Sputnik. Vy ste nedokázali obhájiť pred vlastnými koaličnými partnermi ani ten Sputnik a jednoducho vašou neschopnosťou ste ho zlikvidoval. Vašou neschopnosťou ste tento Sputnik zlikvidoval. Doteraz nevieme, koľko peňazí sa nám vrátilo, koľko nás to stálo a koľko sa zničilo týchto vakcín. Očkovacia lotéria, to je ďalšia utópia z vašej hlavy. Z tohto pána, čo mal sedieť na tejto prázdnej stoličke. Očkovacia lotéria, koľko miliónov odišlo? Takto ste si uctili tie zdravotné sestry a tých lekárov? Nemohli to radšej dostať oni? A to už nehovorím o tom sprostredkovateľskom bonuse, no to bolo krásne fiasko. Čo nápad, to nás stojí desiatky miliónov. Čo nápad a čím ďalej to graduje, pomaly sú to stovky miliónov. Teraz hovoríme o poukaze len pre vybraných dôchodcov. Takto si vážite našich otcov, starých otcov, naše mamy, staré mamy, že ich segregujete a vyberáte, áno, ktorí môžu dostať nejaký príspevok? Najprv to bol nejaký šek, teraz údajne sú to už financie, sami to ešte poriadne nevieme. Takto, viete, vyjadril ste sa na moju adresu, a ja som na grémiu sa dohodol, že budeme slušní, že som trénoval nejakých vrahov. Pán minister financií Igor Matovič, to by som musel trénovať vás. To by som musel trénovať vás, človeka, ktorý má na svedomí a na rukách krv 14-tisíc ľudí. Takže keď nabudúce budete chcieť niečo toto povedať, tak musíte prísť za mnou, aby som trénoval vás. Ale ja vás trénovať v živote nebudem. Človeka, ktorý je zodpovedný za úmrtie 14-tisíc ľudí. Ďakujem, vážení kolegovia, kolegyne.